Diari Oficial de la Generalitat Valenciana


Sumari del DOGV 6272, del 21-05-2010 (2010/5708)

RESOLUCIÓ de 12 de maig de 2010, de la Direcció General d'Avaluació, Innovació i Qualitat Educativa i de la Formació Professional, de la Conselleria d'Educació, per la qual s'adjudiquen ajudes econòmiques per al desenrotllament de la Primera Fase dels Programes de Qualificació Professional Inicial corresponents al curs 2010-2011, d'acord amb la convocatòria d'ajudes realitzada per Orde 14/2010, de 5 de març, de la Conselleria d'Educació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6272

Data del DOGV
:   21-05-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/5708


Data del document
:   12-05-2010

Organisme emissor
:   Conselleria d'Educació

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública
    * política educativa

RESOLUCIÓ de 12 de maig de 2010, de la Direcció General d'Avaluació, Innovació i Qualitat Educativa i de la Formació Professional, de la Conselleria d'Educació, per la qual s'adjudiquen ajudes econòmiques per al desenrotllament de la Primera Fase dels Programes de Qualificació Professional Inicial corresponents al curs 2010-2011, d'acord amb la convocatòria d'ajudes realitzada per Orde 14/2010, de 5 de març, de la Conselleria d'Educació. [2010/5708]
Per Orde 14/2010, de 5 de març de 2010, de la Conselleria d'Educació, es van convocar ajudes per al desenrotllament dels Programes de Qualificació Professional Inicial, previstos en l'Orde de 19 de maig de 2008, de la Conselleria d'Educació, per la que es regulen els Programes de Qualificació Professional Inicial en la Comunitat Valenciana.
Examinades les peticions d'ajudes presentades per les entitats sol·licitants, i valorats els seus projectes socioeducatius en funció dels criteris i prioritats establides en l'Orde de 7 de juliol de 2008, de la Conselleria d'Educació, per la que s'aproven les bases reguladores i el procediment general per a la concessió d'ajudes per al desenrotllament de Programes de Qualificació Professional Inicial per l'Orde 1/2010, d'11 de gener de 2010 per la que es modifica l'anterior (DOCV 6198 de 03.02.2010).
Vista la proposta de concessió de les ajudes que eleva la Comissió de Valoració dels Programes de Qualificació Professional Inicial creada a este efecte, en compliment del que disposa l'article 9 de l'Orde 1/2010, d'11 de gener de 2010, de la Conselleria d'Educació.
D'acord amb les competències atribuïdes per delegació segons l'article 10 de la mencionada Orde 1/2010, d'11 de gener de 2010, resolc:
Primer
1. Aprovar la concessió d'ajudes per al desenrotllament de la primera fase dels Programes de Qualificació Professional Inicial de les modalitats d'Aules i Aules Polivalents (annex I) Tallers i Tallers Polivalents (annex II) i Especial (annex III) a les entitats beneficiàries relacionades en cada un dels annexos citats, segons les denominacions, modalitats i imports que en ells s'indiquen.
2. Denegar la concessió d'ajudes per al desenrotllament de la primera fase dels Programes de Qualificació Professional Inicial de les modalitats d'Aules, Aules Polivalents, Tallers, Tallers Polivalents i Especial, a les entitats relacionades en l'annex IV segons l'àmbit provincial, les denominacions i modalitats que en ell s'indiquen, que no obstant es constituiran en llista de reserva segons el número al respecte indicat en la relació per a cada província, entenent-se que, en el cas de renúncia d'alguna de les entitats els programes de les quals hagen sigut aprovats per la present resolució, les noves concessions d'ajudes es realitzaran a favor d'entitats en la província corresponent en tot cas, i respecte de la mateixa modalitat si existiren programes de la mateixa modalitat en la llista de reserva provincial.
3. Inadmetre les sol·licituds d'ajudes formulades per les entitats relacionades en l'annex V a la present resolució pels motius que en ell s'indiquen.
Segon
Les quanties corresponents a la part C, transferències de capital, assignades en l'annex I a la present resolució han sigut establides per la Comissió de Valoració tenint en compte la distinció existent entre programes nous o les qualificacions dels quals hagen experimentat un canvi substancial respecte a anys precedents, als que els correspon 4.000 euros per programa, i programes promoguts per centres i entitats que en el passat hagen dut a terme programes del mateix perfil o semblants, i en este cas les quanties són 1.997 euros.
Tercer
Els Programes de Qualificació Professional Inicial es realitzaran en dos fases, segons el que disposa l'article 10.4 i 5 de l'Orde 1/2010, d'11 de gener de 2010 ja citada.
Per a l'aprovació de la segona fase, hauran d'ajustar-se al que disposa l'article 10.7 de la mateixa Orde 1/2010, d'11 de gener de 2010.
Per als programes relacionats en els annexos I, II i III d'esta resolució, el termini de presentació en la Conselleria d'Educació de la documentació de justificació econòmica, corresponent a la primera fase, finalitzarà, per a la part C o transferències de capital, el 30 d'octubre de 2010 i per a les parts A i B o transferències corrents el 20 de novembre de 2010.
El pagament de la subvenció es farà efectiu en els termes que s'indica en l'article 11 de l'Orde 1/2010, d'11 de gener de 2010.
Quart
La primera fase començarà l'1 de setembre i finalitzarà el 31 de desembre de l'any d'inici del programa. La segona fase començarà l'1 de gener i finalitzarà el 30 de juny de l'any següent al de l'inici del programa. La seua justificació econòmica es presentarà abans del 10 de juliol del 2011.
A efectes lectius la data de començament i finalització del programa coincidirà amb la que s'establisca en el calendari escolar per a l'Educació Secundària Obligatòria cada curs.
Quint
Per tal de poder dur a terme adequadament el procés d'escolarització en els programes finançats amb fons públics i garantir el compliment dels preceptes establits en la Llei Orgànica de Protecció de Dades (LOPD) és necessari garantir tant la viabilitat dels suports informàtics com la responsabilitat i confidencialitat sobre les dades i informacions que es processen.
Amb eixe objectiu, hauran de remetre's via Fax al número 789008746, en el termini de 5 dies a comptar de la publicació d'esta disposició, les dades que més avall s'assenyalen.
Així mateix hauran d'incorporar a la base de dades, seguint les instruccions i els terminis que posteriorment s'assenyalen, els places escolars vacants que s'oferisquen.
Fitxa de dades:
- Denominació del centre o entitat
- Municipi.
- Denominació del programa.
- Codi (a omplir per l'administració)
- Nom i cognoms del titular.
- DNI: amb el format de 9 dígits (8 números i la lletra), havent de completar amb zeros davant dels NIF fins a arribar als 9 dígits. Per exemple: el NIF: 53625184R es registraria com: 038984274G.
- Data de naixement: la data de naixement ha de tindre el format dd/mm/aa.
- Correu electrònic.
Sext
En el termini de 15 dies des de la data d'inici del curs, les entitats beneficiàries procediran a la presentació de la documentació d'inici en la Direcció General d'Avaluació, Innovació i Qualitat Educativa i de la Formació Professional, que inclourà:
a) Annex VI a la present resolució degudament omplit.
b) Documentació acreditativa d'haver subscrit i pagat l'assegurança d'accidents i de responsabilitat civil per mitjà de l'aportació de la pòlissa de l'assegurança o la carta de garantia, en els termes que s'indiquen en l'article 7.2 de l'Orde de 7 de juliol de 2008.
c) Fotocòpia compulsada de la documentació acreditativa de la titulació i/o experiència professional de l'equip docent.
d) En la modalitat Programes de Qualificació Professional Especial i en aquells programes que integren fins a un màxim de dos alumnes amb necessitats educatives especials, s'aportaran els certificats de minusvalidesa, i informes psicopedagògics originals o compulsats de data no anterior a 6 mesos comptats des de la data d'inici del programa.
e) Fotocòpies compulsades d'aval bancari i de la corresponent carta de pagament de fiança (Servici Territorial d'Hisenda). Només per a entitats sense ànim de lucre que trien rebre la bestreta de 40% en virtut de l'article 47 bis del Text Refós de la Llei d'Hisenda Pública.
f) Escrit-notificació, firmat i segellat, en el que s'especifique que l'entitat sense ànim de lucre, anticipa l'import econòmic, justificant el gasto abans del 20 de novembre del 2011.
g) Annex VII de la present resolució, estadística, degudament omplit.
h) Certificat del representant de l'entitat beneficiària, en el cas de rebre subvencions, ajudes, ingressos o recursos d'altres administracions públiques o d'altres ens públics o privats, nacionals o internacionals, indicant l'origen i quantitat d'ells.
Esta documentació estarà disponible en l'adreça de la xarxa www.edu.gva.es/eva: Formació Professional.
Sèptim
A causa de la participació de fons finalistes aportats pel Fons Social Europeu, les entitats beneficiàries utilitzaran el codi PQPI/FSE en cada un dels seus apunts comptables.
Octau
La Conselleria d'Educació queda facultada per a procedir a la minoració, o al reintegrament total si és el cas, de la subvenció concedida en els supòsits previstos en l'article 13 de l'Orde 1/2010, d'11 de gener de 2010, quedant, en tot cas, l'entitat compromesa al compliment del que establix l'article 12 de la mateixa Orde, relatiu a les obligacions de les entitats beneficiàries.
Nové
1. L'entitat promotora vindrà obligada a justificar en imprés normalitzat les quantitats aportades per a la realització del programa en la seua primera i segona fase. Quan este finalitze, es redactarà una memòria segons el que establix l'article 22 de l'Orde de 19 de maig de 2008 per la que es regulen els Programes de Qualificació Professional Inicial en la Comunitat Valenciana.
2. La justificació del gasto corrent -parts A i B- es durà a terme per mitjà dels impresos normalitzats que figuren en la pàgina web de la Conselleria d'Educació, www.edu.gva.es/eva/index.Asp + Formació Professional + Programes de Qualificació Professional Inicial, aportant les nòmines, costos socials, factures i rebuts corresponents originals o degudament confrontats i ordenats que acrediten el pagament material d'estos, així com, amb la documentació acreditativa dels pagaments realitzats per mitjà d'extractes bancaris o altres documents probatoris, tenint en compte que segons l'article 2 de l'orde SWZ 7920/2008, de 14 d'octubre, per la què es determinen els gastos subvencionables pel Fons Social Europeu durant el període de programació 2007-2013, només seran gastos subvencionables aquells «efectivament pagats». Igualment serà imprescindible l'aportació en la justificació de la Declaració de reintegraments a la Generalitat per a totes les entitats. Les entitats sense ànim de lucre i centres docents aportaran igualment els certificats d'estar al corrent de la Seguretat Social i agències tributària estatal i autonòmica. No es consideraran gastos efectivament pagats aquells justificats per mitjà de «vaig rebre» o factures.
3. Segellat de documents de gasto: Els documents de gasto hauran de segellar-se amb el text següent:
Import cofinançat al 50% per la Conselleria d'Educació de la Generalitat Valenciana i el Fons Social Europeu: .............. euros.
En l'espai s'inclourà l'import imputat a l'ajuda que podrà ser igual o inferior a l'import total del document de gasto.
4. Conservació de documents: Tots els documents relatius a esta actuació, tant els documents de gasto, com els documents informatius elaborats, hauran de conservar-se fins a l'any 2018.
5. Quan les activitats dels programes hagen sigut finançades, a més de amb la subvenció, amb fons propis o altres subvencions o recursos, haurà d'acreditar-se en la justificació l'import, procedència i aplicació de tals fons a les activitats subvencionades.
6. L'entitat beneficiària realitzarà un seguiment de la prossecució d'estudis i inserció laboral dels participants en el programa que, previ estudi per la Comissió de Valoració dels Programes de Qualificació Professional Inicial, servirà d'indicador per a avaluar, en futurs exercicis, la viabilitat de les esmentades accions en funció del col·lectiu a què elles anaven dirigides i la modalitat d'actuació per la qual es va optar.
Els resultats del mencionat seguiment podran ser incorporats en un termini màxim de 6 mesos posteriors al terme del programa.
Desé
En compliment d'allò que s'ha disposat per article 16 de la mencionada Orde de 7 de juliol de 2008, el material imprés divulgatiu dels Programes de Qualificació Professional Inicial, així com la retolació de les instal·lacions on es duguen a terme estos programes, s'ajustarà al model i instruccions indicades en l'annex VIII d'esta resolució.
Onzé
La realització dels Programes de Qualificació Professional Inicial es regirà pel que establix l'Orde de 19 de maig de 2008 de la Conselleria d'Educació i l'Orde de 7 de juliol de 2008, l'Orde 1/2010, d'11 de gener de 2010 per la que es modifica l'anterior, i totes les instruccions es que dicten per la Direcció General d'Avaluació, Innovació i Qualitat Educativa i de la Formació Professional.
Esta resolució produirà efectes a partir de l'endemà al de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció contenciosa administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu, en els terminis i davant de dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 12 de maig de 2010.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.